แพทริเซีย ไฮสมิท

แพทริเซีย ไฮสมิท (; 19 มกราคม ค.ศ. 1921 – 4 กุมภาพันธ์ ค.ศ. 1995) เป็นนักเขียนนวนิยายและเรื่องสั้นชาวอเมริกัน ผู้มีชื่อเสียงจากผลงานแนวระทึกขวัญเชิงจิตวิทยา โดยเฉพาะนวนิยายชุด 5 เล่มที่มีตัวละคร ทอม ริปลีย์ () เป็นตัวเอก เธอเขียนนวนิยาย 22 เล่มและเรื่องสั้นจำนวนมากตลอดระยะเวลาเกือบ 5 ทศวรรษ และผลงานของเธอถูกนำไปดัดแปลงเป็นภาพยนตร์มากกว่า 20 เรื่อง งานเขียนของเธอได้รับอิทธิพลจากวรรณกรรมแนวอัตถิภาวนิยม และตั้งคำถามต่อแนวคิดเรื่องอัตลักษณ์และบรรทัดฐานทางศีลธรรมของสังคม เธอได้รับการขนานนามว่าเป็น "กวีแห่งความหวาดหวั่น" โดยเกรแฮม กรีน นักเขียนนวนิยายชาวอังกฤษ

ไฮสมิทเกิดที่เมืองฟอร์ตเวิร์ทในรัฐเท็กซัส มีชื่อเกิดว่า แมรี แพทริเซีย แพลงแมน () ในวัยเยาว์ได้รับการเลี้ยงดูโดยยาย ต่อมาเมื่ออายุได้ 6 ปี เธอย้ายไปอยู่ที่นครนิวยอร์กกับแม่และพ่อเลี้ยง หลังจากสำเร็จการศึกษาจากวิทยาลัยบาร์นาร์ดในปี 1942 ไฮสมิทเริ่มทำงานเป็นนักเขียนการ์ตูน พร้อมกับเขียนเรื่องสั้นและนวนิยายของตนเองในเวลาว่าง ความสำเร็จครั้งสำคัญเกิดขึ้นเมื่อ Strangers on a Train (แปลไทยในชื่อ คนแปลกหน้าบนรถไฟ) นวนิยายเล่มแรกของเธอได้รับการตีพิมพ์ในปี 1950 และถูกนำไปสร้างเป็นภาพยนตร์โดยอัลเฟรด ฮิตช์ค็อกในปีถัดมา ส่วน The Talented Mr. Ripley (แปลไทยในชื่อ ริปลีย์ ฆาตกรหลายหน้า และ พรสวรรค์ของมิสเตอร์ริปลีย์) ที่ตีพิมพ์ในปี 1955 ก็ได้รับการตอบรับอย่างกว้างขวางทั้งในสหรัฐอเมริกาและยุโรป ส่งผลให้เธอได้รับการยกย่องว่าเป็นนักเขียนแนวระทึกขวัญเชิงจิตวิทยาที่โดดเด่น

ในปี 1963 ไฮสมิทย้ายไปอยู่ประเทศอังกฤษ ซึ่งชื่อเสียงของเธอยังคงเติบโตอย่างต่อเนื่อง ต่อมาในปี 1967 เธอย้ายไปอยู่ที่ประเทศฝรั่งเศสเพื่อเริ่มต้นชีวิตใหม่ หลังยุติความสัมพันธ์กับหญิงชาวอังกฤษที่สมรสแล้ว ขณะนั้นยอดขายหนังสือของเธอในยุโรปสูงกว่าสหรัฐ โดยตัวแทนของเธอให้เหตุผลว่าเป็นผลมาจากการที่เธอฉีกขนบนิยายอาชญากรรมแบบฉบับอเมริกัน ในปี 1982 ไฮสมิทย้ายไปสวิตเซอร์แลนด์และยังคงตีพิมพ์ผลงานใหม่ ๆ ซึ่งสร้างความเห็นแตกต่างในหมู่นักวิจารณ์ ช่วงบั้นปลายชีวิตเธอมีปัญหาสุขภาพ และเสียชีวิตที่นั่นในปี 1995 จากภาวะโลหิตจางจากไขกระดูกฝ่อและมะเร็งปอด

หนังสือพิมพ์ เดอะไทมส์ กล่าวถึงไฮสมิทว่า "เธอทำให้นิยายแนวระทึกขวัญได้รับการยกย่องในฐานะวรรณกรรมชั้นสูง" The Price of Salt นวนิยายเรื่องที่สองของเธอที่ใช้นามแฝงในปี 1952 เป็นจุดเปลี่ยนสำคัญของการฉายภาพเชิงบวกให้กับความสัมพันธ์แบบเลสเบียนและมีตอนจบที่มองโลกในแง่ดี อย่างไรก็ตาม เธอยังคงเป็นที่วิพากษ์วิจารณ์จากการแสดงทัศนคติที่ต่อต้านชาวยิว เหยียดผิว และเกลียดชังมนุษย์

 อ้างอิง 

 แหล่งข้อมูลอื่น 



หมวดหมู่:บุคคลที่เกิดในปี พ.ศ. 2464
หมวดหมู่:บุคคลที่เสียชีวิตในปี พ.ศ. 2538
หมวดหมู่:นักเขียนนวนิยายชาวอเมริกัน
หมวดหมู่:นักเขียนเรื่องสั้นชาวอเมริกัน
หมวดหมู่:บุคคลจากรัฐเท็กซัส
หมวดหมู่:ชาวอเมริกันที่มีความหลากหลายทางเพศ
หมวดหมู่:เสียชีวิตจากมะเร็งปอด